4 konstabels in hof vir moord ná voorval in selleArgieffoto: SAPD Vier polisiekonstabels het Maandag in die Roodepoort-landdroshof verskyn op aanklag van moord en aanranding met die doel om ernstig te beseer ná die dood van ŉ man in aanhouding. Rudzani Marumo (36), Zanele Twala (32), Mpho Tshikosi (30) en Thabong Makgota (25) bly in aanhouding en sal Woensdag om borgtog aansoek doen. Sontaga Seisa, woordvoerder van die onafhanklike polisieondersoekdirektoraat (Opod), het gesê Opod sal die borgtogaansoek teenstaan. Die vier konstabels word daarvan beskuldig dat hulle twee mans die aand van 20 Oktober in polisie-aanhouding aangerand het. Een van die mans is ná die beweerde aanranding dood aangetref. Seisa het vroeër gesê die twee mans, onderskeidelik 36 en 39 jaar oud, is in die aanhoudingselle van die Honeydew-polisiestasie aangerand. Die mans is herhaaldelik geskop en geslaan waarna die 39-jarige man inmekaargesak en begin bloei het. Volgens Seisa het die konstabels egter nie bes gegee nie en voortgegaan met die beweerde aanranding voordat hulle eindelik vort is. Dit is tóé dat die ander man agterkom dat die een op die grond abnormaal asemhaal. Hy het tevergeefs probeer om polisielede se aandag te kry en is later na die Randburg-polisiestasie oorgeplaas. Die erg beseerde man wat in die selle agtergebly het se broer het later die aand daarop aangedring om hom te sien. Dit is tóé dat hy op sy broer se liggaam in die selle afgekom het. Die konstabels is daarna in hegtenis geneem op aanklagte van moord en aanranding met die doel om ernstig te beseer. “Opod doen weer eens ’n beroep op polisielede om wette te respekteer,” het Seisa bygevoeg.